
[bookmark: _GoBack]На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Министарства унутрашњих послова, поступајући по сопственој иницијативи, Заштитник грађана је


У Т В Р Д И О


У раду Министарства унутрашњих послова, Дирекције полиције, Полицијске управе за град Београд, Полицијске станице Звездара постоје недостаци у поступању полицијских службеника према А.А. у периоду од 8. до 10. децембра 2020. године, који се састоје у наношењу повреда по глави и телу незаконитим поступањем полицијских службеника чиме му је повређено право на неповредивост физичког и психичког интегритета и право на достојанство. 

Имајући у виду утврђено, Заштитник грађана упућује Министарству унутрашњих послова следећe: 

П Р Е П О Р У К E

I
Полицијски службеници Министарства унутрашњих послова, Дирекције полиције, Полицијске управе за град Београд, Полицијске станице Звездара ће у будућем раду поступати према лицима на начин који обезбеђује пуно поштовање права на неповредивост физичког и психичког интегритета и права на достојанство, и предузети све расположиве мере и радње да се спречи настанак било ког облика тортуре, нечовечних или понижавајућих казни и поступака.

II

Министарство унутрашњих послова ће спровести обуке полицијских службеника Полицијске станице Звездара о важећим прописима и стандардима који се односе на забрану мучења, нечовечног или понижавајућег поступања или кажњавања, односно о поступању у складу са Конвенцијом против тортуре и других сурових, нељудских или понижавајућих казни и поступака , као и обуке о законитој и правилној примени полицијских овлашћења и начину њиховог документовања и евидентирања.  
Министарство унутрашњих послова  обавестиће Заштитника грађана о поступању по овој препоруци у року од 60 дана од дана њеног достављања. 

Разлози

Заштитник грађана је, након информација примљених од Б.Б., мајке А.А. о поступању полицијских службеника према њеном сину приликом лишавања слободе 8. децембра 2020. године, формирао предмет по сопственој иницијативи.
С тим у вези, представници Одељења за хитно поступање посетили су 22. децембра 2020. године А.А. у Окружном затвору у Београду и обавили разговор са замеником начелника Службе за обезбеђење В.В. , који је том приликом представницима Заштитника грађана предао копију здравственог картона именованог притвореника. Такође, обављен је и ненадзирани разговор са А.А..
Према наводима А.А., именовани се дана 8. децембра 2020. године, око 15,00 часова, возио у  аутомобилу са својим малолетним братом, када је приметио је да се иза њиховог аутомобила креће сиви аутомобил марке Volkswagen Golf 6. На деоници пута на којој нема много кућа у близини, на аутомобилу који их је пратио упалили су се блинкери у пределу таблица. Именовани наводи да је, када је то видео, зауставио ауто и стао поред пута. У том тренутку, како је објаснио, његов брат изашао је из аутомобила и почео да бежи бочно од пута. Видео је да из Golfa 6 излазе два лица у цивилу, при чему је једно лице почело да трчи за његовим братом, а друго је пришло његовом аутомобилу, представило се као полицијски службеник и замолило га да изађе. Када је изашао из аутомобила, то лице му је тражило да преда личну карту и телефон.
Након неколико тренутака полицијски службеник који је отишао у правцу у ком је побегао његов брат, а кога су остали полицијски службеници ословљавали са Џони и Никола, вратио се, како је наведено, видно бесан, ставио му је лисице на десну руку, одвукао га до гепека његовог аутомобила, подигао гепек и други део лисица закачио за доњу куку кваке од гепека. У наредних неколико часова, према наводима А.А., полицијски службеници који су га лишили слободе, заједно са још два полицијска службеника која су се накнадно појавила, у више наврата су га ударали песницама у пределу главе и ушију, ударали га рукама и ногама по телу, шамарали га и брисали блато са своје обуће о његове бутине и јакну. За то време су га испитивали шта је његов брат носио у руци и где је могао да оде, што он није знао. Истакао је да је полицијски службеник који га је везао лисицама за аутомобил у једном моменту извадио пиштољ и прислонио оружје на његову главу, а затим га репетирао и ставио му цев оружја у уста. Том приликом му је наводно запретио да ће да га убије и да ће све да представи као несрећан случај, односно да га је убио из самоодбране. Навео је да је затим исти полицијски службеник узео његов телефон и захтевао да позове брата. Указао је да га је послушао, али да је брат заборавио телефон код куће и да се на исти јавила њихова мајка, са којом је полицијски службеник разговарао. Није чуо њихов разговор, јер се полицијски службеник удаљио од аутомобила за који је био везан. 
Након тога, исти полицијски службеник је још једном отишао у правцу у ком је побегао његов брат, али се овог пута вратио са неком кесом. А.А. је објаснио да су тог дана полицијски службеници у … претресали куће једног лица са којим се он раније дружио. Према његовим наводима, полицијски службеник који је пронашао кесу му је рекао да га више неће тући уколико буде дао изјаву да је кесу узео од лица у чијој је кући тога дана био претрес. А.А. је навео да је, након што је рекао да то не може да уради, полицијски службеник отишао до Golfa, угасио фарове аутомобила који су сво време били уперени у њега и узео из аута електрошокер. Навео је да му је полицијски службеник електрошокер прислонио и укључио по стомаку, тестисима и руци која је била везана. Истовремено му је постављао питања о томе где је његов брат могао да побегне. 
А.А. је објаснио да се након неколико тренутака појавила интервентна полиција, као и да су на лице места дошла још нека лица са кофером и псом. Указао је да је у том тренутку фотографисан. Након што су припадници интервентне полиције и лица са коферима и псом отишла, поново је остао сам са прва четири лица, која су му, како наводи, када су остали поново сами, ставила капуљачу на главу и поново га ударала. 
Именовани је предочио да је након тога одвезан, да је одведен у Golf 6, да је са њим на задње седиште сео полицијски службеник кога зову Н.Н., који га је ударио лактом. Навео је да је приметио да су се у једном моменту зауставили поред куће лица код кога су полицијски службеници тог дана били у претресу, те да је након тога довезен у ПС Звездара. Именовани наводи да га је исти полицијски службеник одвео у једну собу која на вратима има шифру, те да га је у тој соби пендреком ударао по стопалима и поново му поставио питања која му је раније постављао. Након тога га је ударио ногом у груди. Затим се појавило више других полицијских службеника, који су му постављали питања, али га нису тукли, да би га после тога извели у ходник. Именовани је навео да је у ПС Звездара провео 48 сати, након чега је одведен у Окружни затвор у Београду.
Имајући у виду све наведено, Заштитник грађана је актом 41… од 23. 12. 2020. године покренуо поступак контроле правилности и законитости рада Mинистарства унутрашњих послова. 
У свом првом изјашњењу 0../4 број: 072/…/20.. од 13. јануара 2021. године, Министарство унутрашњих послова обавестило је, између осталог, Заштитника грађана да је Сектор унутрашње контроле затражио извештавање о свим чињеницама и околностима конкретног случаја, те предузетим активностима овог министарства у вези предметног догађаја, уз достављање релевантне документације.
Како се наводи у изјашњењу, на основу извршеног увида у евиденције СУК-а утврђено је да је Сектор дана 28. децембра 2020. године запримио поднесак Б.Б., у којем је указала на непрофесионално поступање полицијских службеника ПС Звездара који су 8. децембра 2020. године предузимали службене мере и радње према њеном сину А.А.. Од стране поступајућег полицијског службеника СУК-а предметни поднесак је 31. децембра 2020. године на основу члана 281. ст. 3. Законика о кривичном поступку Републике Србије достављен на надлежност и одлуку Првом основном јавном тужилаштву у Београду. Такође, копија предметног поднеска је у складу са одредбама Закона о полицији достављена ПУ за Град Београд. Истовремено, Заштитник грађана је обавештен да с обзиром да се у наводима из поднеска Б.Б. стичу елементи мучења, нечовечног и понижавајућег поступања од стране полицијских службеника наведене Полицијске станице, поднесак достављен на упознавање Дирекцији полиције и Комисији за спровођење стандарда полицијског поступања у области превенције тортуре у седишту министарства.
У свом додатном изјашњењу 0../4 број 072/…/20-.. од 11. марта 2021. године, Заштитник грађана је обавештен да су полицијски службеници Полицијске управе за град Београд извршили одговарајуће провере, а да је након спроведеног поступка утврђено да је у складу са чланом 235. Закона о полицији спроведен притужбени поступак. Како је наведено, руководилац је у циљу спровођења притужбеног поступка упутио позив притужиљи која је 22. фебруара 2021. године приступила у службене просторије ПС Звездара. Именованој је предочено утврђено чињенично стање, као и оцена да нису повређена нити угрожена права А.А. поступањем полицијских службеника ПС Звездара, о чему је сачињен Записник о разматрању притужбе 03.1… број: 07-…/21 од 22. фебруара 2021. године. Притужиља се, како је наведено, сагласила са оценом руководиоца и исти записник својеручно потписала, чиме је притужбени поступак окончан.
Заштитнику грађана, истовремено, у прилогу су достављени списи конкретног притужбеног поступка. Из истих произилази да је дана 19. фебруара 2021. године у службеним просторијама ПС Звездара, поводом разматрања притужбе поднете од стране притужиоца Б.Б. на рад и непрофесионално поступање полицијских службеника ПС Звездара, обављен разговор са притуженицима - полицијским службеницима С.С.,Т.Т., К.К. и Л.Л.. О разговорима са притуженицима сачињени су записници број 03…/21 од 19. фебруара 2021. године.
У Записнику о разматрању притужбе 03… број: 0…/21 од 22. фебруара 2021. године, између осталог се наводи да је након провере навода из притужбе утврђено да нису повређена нити угрожена права поступањем полицијских службеника ОЗСК-а Звездара. Такође се наводи да је притужиља сагласна са изнетим чињеницама и да се поступак решавања притужбе на ове чињенице оконча овим разговором. Мајка А.А., као подносилац притужбе, потписала је предметни записник.
Дана 14. априла 2021. године, представници Заштитника грађана посетили су ПС Звездара и том приликом обавили најпре разговор са начелником ПС Звездара , а затим и појединачно са полицијским службеницима коју су учествовали у  лишавању слободе А.А. 8. децембра 2020. године, С.С., Л.Л. и Т.Т.. Разговор са полицијским службеником Н.Н. није обављен тог дана с обзиром да је био на годишњем одмору, већ 29. априла 2021. године.
У разговору са наведеним полицијским службеницима, поред чињеница и околности које су наведене у Записнику о разговору са притуженицима од 19. фебруара 2021. године, указано је на следеће чињенице о околности:

Дана 8. децембра 2020. године, око 18,00 часова, полицијски службеници С.С. и Н.Н. приметили су да је улицом … наишло возило марке Mercedes, модел А класе, у коме су се налазила два мушка лица сумњивог понашања. Полицијски службеници су, уз звучну и светлосну сигнализацију, кренули за наведеним возилом које је покушало да побегне. Након једног километра бекства возило се заглавило у ораници на почетку оближње шуме, након чега је сувозач истрчао из возила и носећи у руци кесу трчећим кораком се удаљио у правцу шуме, док је возач лишен слободе од стране полицијског службеника С.С., након покушаја бекства из возила, којом приликом се саплео и пао недалеко од возачевих врата. Полицијски службеник С.С. је навео да није код себе имао лисице и службени пиштољ и да није било потребе за применом мера принуде према А.А., будући да се лице само предало, без пружања отпора, и наставило да мирно стоји поред свог аутомобила док је трајала потрага за његовим братом и кесом коју је понео са собом када се удаљио од аутомобила. Полицијски службеници Л.Л. и Т.Т., који су навели да су од куће у којој су вршили претрес до места где се аутомобил А.А. зауставио дошли трчећим кораком, потврдили су да лице није било везано и да је мирно стајало поред свог аутомобила. И полицијски службеник Н.Н. је изјавио да је, након што се вратио из потраге за лицем које је побегло из возила марке Mercedes, видео полицијског службеника С.С. и А.А. како стоје поред истог аутомобила. Након неуспеле потраге за лицем које је побегло са места сувозача, полицијски службеници су обавили разговор са А.А. који им је рекао да је то његов рођени брат Д.Д.. Извршене су консултације са надлежним јавним тужиоцем, а затим је лице службеним аутомобилом у пратњи полицијских службеника С.С.,Л.Л. и Н.Н. доведено и задржано у ПС Звездара.

Сви полицијски службеници су навели да на А.А. није било видљивих повреда, нити се лице жалило на повреде, те да би исте биле евидентиране од стране дежурне службе приликом довођења у ПС Звездара да их је било. Након доласка у ПС Звездара А.А. је омогућено да ангажује свог адвоката, а након што је мајка одбила да му пружи помоћ, ангажован је адвокат по службеној дужности. Указано је да ни А.А. ни његов адвокат нису имали никакве примедбе, нити су указали на било какве повреде које би евидентирала Дежурна служба приликом пријема.

Увидом у записник о задржавању лица број: 23…/20 од 10. децембра 2020. године утврђено је да је записником евидентирано да нису уочене повреде приликом пријема А.А. у Дежурну службу, да се именовани није жалио на повреде и да није тражио лекарску помоћ. Истовремено, евидентирано је да приликом смештаја лица у просторију за задржавање нису уочене повреде, те да се именовани није жалио на повреде.

У документацији коју је Заштитник грађана добио од Окружног затвора у Београду актом број 0…/21… од 6. маја 2021. године,  наводи се да је притворени А.А. приликом првог прегледа лекара у ОЗ Београд 10. децембра 2020. године изјавио да је задобио повреде ударцима рукама и ногама у главу и тело од стране полицијских службеника. Приликом конкретног прегледа констатоване су следеће повреде: лева ушна шкољка отечена са хематомом 4 cm; десна аурикула отечена са хематомом 3 cm; у пределу спољашњег угла левог ока хематом  1 cm; на корену носа хематом 1 cm; на леђима испод леве сцапуле кружни хематом бледо жуте боје 5 cm; на десном надлакту хематом 7 cm; на левом надлакту хематом 5 cm; на десној подлактици 7 огреботина, од 1 до 3 cm, прекривене крастама; десна шака благо отечена; у пределу задње стране леве натколенице модрољубичаст хематом 15 cm; у пределу десне натколенице са задње стране модрољубичаст хематом величине 20 cm; на десној потколеници 3 огуљотине 1, 2, 3 cm.
У свом изјашњењу 0../4 број: 0../…/20-.. од 15. новембра 2021. године, МУП  је доставио Заштитнику грађана изјашњење Сектора унутрашње контроле у ком је Заштитник грађана обавештен о поступању Сектора у конкретном случају, а у вези са поступањем по захтевима јавног тужилаштва. Истовремено, Заштитнику грађана достављен је извештај Одељења за контролу рада ПУ за град Београд 03… број 0…/21 од 1. новембра 2021. године.
 На основу наведеног извештаја, Заштитник грађана утврдио је следеће чињенице и околности:
· Поводом поступања Заштитника грађана, 27. октобра 2021. године начелнику ПС Звездара упућен је акт од стране Одељења за контролу рада ПУ за град Београд   ради поступања по истом и повратног извештавања.
· Од полицијског службеника ПС Звездара Н.Н., који је сачинио записник о задржавању лица, као и других полицијских службеника наведене организационе јединице који су примили лице у Служби сталног дежурства у ПИ Звездара, тј. просторији за задржавање лица узете су изјаве на записник на околности евентуално уочених повреда приликом пријема лица А.А..
· Дана 28. октобра 2021. године полицијски службеник Н.Н. изјавио је да је поступао према лицу А.А. на терену, као и службеним просторијама ПС Звездара, где је уз претходну консултацију са тужиоцем, по његовом налогу сачинио Решење о задржавању лица. Како је навео, лице је у присуству адвоката потписало поменуто решење, при чему нису имали примедбе. Лице, како је наведено, није желело да породица буде обавештена о његовом задржавању, нити је захтевао лекарску помоћ. Након обраде А.А.  је, како је наведено, предат на даље поступање полицијским службеницима у Служби сталног дежурства ПИ Звездара. Именовани полицијски службеник је навео да није уочио повреде, нити се лице жалило на повреде.
· Полицијски службеници који су 8. на 9. децембар 2020. године у времену од 19,00 до 07,00 часова по дневном распореду рада обављали дужност вође смене и помоћника вође смене у Служби сталног дежурства у ПИ Звездара изјавили су 28. октобра 2021. године на записник да на А.А. нису уочили повреде, да се лице није жалило на исте, нити је захтевало указивање лекарске помоћи.
· Полицијски службеник који је 9. децембар 2020. године у времену од 07,00 до 19,00 часова по дневном распореду обављао дужност у Служби сталног дежурства у ПИ Звездара, изјавио је 29. октобра 2021. године на записник да приликом обиласка А.А., који је био смештен у просторији за задржавање лица, није уочио повреде, као и да се предметно лице није жалило на исте, нити је захтевало указивање лекарске помоћи.
· Полицијски службеник који је 9. на 10. децембар 2020. године у времену од 19,00 до 07,00 часова по дневном распореду рада обављао дужност вође смене у Служби сталног дежурства у ПИ Звездара, изјавио је 28. октобра 2021. године на записник да приликом обиласка А.А., смештеног у просторијама за задржавање лица, није уочио повреде, као и да се лице није жалило на исте нити је захтевало указивање лекарске помоћи.
· Полицијски службеници који су дана 10. децембра 2020. године у времену од 07,00 до 19,00 часова по дневном распореду рада обављали дужност на позорничком рејону, на записнике од 28. и 29. октобра 2021. године изјавили су да су 10. децембра 2020. године око 12,00 часова вршили спровод А.А. до просторија Вишег јавног тужилаштва у Београду. Именовани су на записнике изјавили да нису уочили повреде, нити се лице на исте жалило, као и да је након одређивања притвора, истог дана око 16,40 часова предат судској стражи на даље поступање. У записнику се наводи да судска стража није имала примедбе на доведено лице, јер, како је наведено, не примају лица са видним повредама без медицинске документације, као ни лица која захтевају медицинску помоћ.


***
Чланом 23. Устава Републике Србије (Службени гласник Републике Србије", бр. 98/2006) прописано је да је људско достојанство неприкосновено и да су сви дужни да га поштују и штите.
Чланом 25. Устава Републике Србије јемчи се неповредивост физичког и психичког интегритета, те је прописано да нико не може бити изложен мучењу, нечовечном или понижавајућем поступању или кажњавању, нити подвргнут медицинским или научним огледима без свог слободно датог пристанка.
[bookmark: str_32]Чланом 28. Устава Републике Србије прописано је да се према лицу лишеном слободе мора поступати човечно и с уважавањем достојанства његове личности; да је забрањено свако насиље према лицу лишеном слободе; да је забрањено изнуђивање исказа. 

Чланом 3. Европске конвенције за заштиту људских права и основних слобода  („Службени лист Србије и Црне Горе – међународни уговори“, бр. 9/2003) јемчи се забрана мучења, те је прописано да нико не сме бити подвргнут мучењу, или нечовечном или понижавајућем поступању или кажњавању. 

Конвенцијом против тортуре и других сурових, нељудских или понижавајућих поступака или казни државе чланице су се сагласиле и обавезале да свака држава чланица предузима законске, административне, судске или друге ефикасне мере како би спречила извршење аката тортуре на територији под њеном јурисдикцијом; да ће се свака држава чланица старати да упознавање и информисање о забрани тортуре буде саставни део образовања цивилног или војног особља задуженог за примену закона, медицинског особља, вршилаца јавних функција и осталих лица која на било који начин могу учествовати у чувању, саслушању или опхођењу са неком ухапшеном, или притвореном или затвореном особом; да свака држава чланица уноси споменуту забрану у утврђена правила или упутства у вези с обавезама и дужностима тих лица; да се свака држава чланица стара да надлежни органи неодложно изврше непристрасну истрагу сваки пут кад постоје оправдани разлози да се посумња да је акт тортуре извршен на некој територији под њеном јурисдикцијом; да свака држава чланица обезбеђује сваком лицу које тврди да је било подвргнуто тортури на некој територији под њеном јурисдикцијом право да се жали надлежним органима споменуте државе који ће неодложно и непристрасно испитати случај. Предузеће се мере ради обезбеђења заштите лица које се жалило и лица као сведока од сваког лошег поступања или било каквог застрашивања због поднесене жалбе или било какве дате изјаве.
Чланом 122. Кривичног законика ("Сл. гласник РС", бр. 85/2005, 88/2005 - испр., 107/2005 - испр., 72/2009, 111/2009, 121/2012, 104/2013, 108/2014, 94/2016 и 35/2019)  прописано је да ко другог лако телесно повреди или му здравље лако наруши, казниће се новчаном казном или затвором до једне године.
Чланом 137. став 1. Кривичног законика прописано је да ко злоставља другог или према њему поступа на начин којим се вређа људско достојанство, казниће се затвором до једне године. Према ставу 2. истог члана, ко применом силе, претње, или на други недозвољени начин другоме нанесе велики бол или тешке патње с циљем да од њега или од трећег лица добије признање, исказ или друго обавештење или да се он или неко треће лице застраши или незаконито казни, или то учини из друге побуде засноване на било каквом облику дискриминације, казниће се затвором од шест месеци до пет година. Ставом 3. истог члана је прописано да ако дело из ст. 1. и 2. овог члана учини службено лице у вршењу службе, казниће се за дело из става 1. затвором од три месеца до три године, а за дело из става 2. затвором од две до десет година.
Чланом 33. став 1. тачка 7) и 9) Закона о полицији[footnoteRef:1]  прописано је да се при обављању полицијских послова, Полиција придржава утврђених и достигнутих стандарда полицијског поступања, узимајући у обзир међународно опште прихваћене стандарде поступања који се односе на:  забрану мучења и примене нечовечних и понижавајућих поступака; придржавање професионалног понашања и интегритета. [1:  "Сл. гласник РС", бр. 6/2016, 24/2018 и 87/2018.] 


***
У спроведеном поступку контроле законитости и правилности рада Министарства унутрашњих послова, Заштитник грађана је утврдио недостатке у вези са поступањем полицијских службеника ПС Звездара према А.А. који се састоје у наношењу повреда по глави и телу незаконитим поступањем у периоду од 8. до 10. децембра 2020. године.
Полицијски службеници ПУ за град Београд који су лишили слободе А.А. 8. децембра 2020. године изјаснили су се да су његови  наводи о томе да су га тукли неосновани, да на лицу нису уочили повреде, нити је исти захтевао лекарску помоћ. Полицијски службеници ПС Звездара изјавили су да приликом његовог пријема, задржавања и све до спровођења 10. децембра 2020. године у просторије Вишег јавног тужилаштва нису уочене повреде, као и да се лице није жалило на исте, нити је захтевало указивање лекарске помоћи. 
Међутим, приликом првог лекарског прегледа именованог при пријему у Окружни затвор у Београду 10. децембра 2020. године, лекар је констатовао повреде на глави и телу А.А. за које је именовани навео да су настале ударцима од стране полицијских службеника. 
Сходно наведеном, без обзира на чињеницу што по доласку у полицијску станицу, пре почетка и током задржавања полицијски службеници нису уочили повреде на А.А., нити се именовани жалио на исте, те да повреде нису евидентиране у записнику о задржавању, Заштитник грађана је имао у виду чињеницу да је лекар који је прегледао именованог при пријему у Окружни затвор у Београду констатовао повреде по глави и телу, за које је именовани навео да их је задобио од стране полицијских службеника, а што је именовани навео и представницима Заштитника грађана. Из наведеног произлази да је А.А. наведене повреде задобио у периоду док је био у власти и под контролом полиције. Заштитник грађана је такође имао у виду чињеницу да из доступне документације произлази да није било примене средстава принуде према именованом, те да се може закључити да су повреде које су констатоване на лекарском прегледу при пријему у Окружни затвор у Београду настале незаконитим поступањем полицијских службеника, јер је, као што је наведено, А.А. од тренутка лишења слободе до пријема у Окружни затвор у Београду све време био у власти и под контролом полиције. 
Имајући у виду утврђене чињенице и важеће прописе, Заштитник грађана је утврдио да је А.А., описаним поступањем контролисаног органа, повређено право на неповредивост физичког и психичког интегритета и право на достојанство.
Заштитник грађана још једном наглашава да је у поступцима у којима наводна жртва тврди да је била злостављена док је била лишена слободе и приложи доказе који указују да је у то време претрпела повреде, терет доказивања на држави. Установљен је стандард - претпоставка у корист тврдње да је за повреде одговорна држава, а на државним органима је да пруже уверљиво објашњење о томе како су повреде настале. 
С обзиром на значај утврђених недостатака, са становишта поштовања и заштите људских права, Заштитник грађана је упутио препоруке Министарству унутрашњих послова, Дирекцији полиције, ПУ за град Београд, ПС Звездара да у будућем раду према свим лицима лишеним слободе поступа на начин који обезбеђује пуно поштовање права на неповредивост физичког и психичког интегритета и права на достојанство, и предуземе све расположиве мере и радње да се спречи настанак било ког облика тортуре, нечовечних или понижавајућих казни и поступака као и да Министарство унутрашњих послова спроведе обуке полицијских службеника ПС Звездара о важећим прописима и стандардима који се односе на забрану мучења, нечовечног или понижавајућег поступања или кажњавања, односно о поступању у складу са Конвенцијом против тортуре и других сурових, нељудских или понижавајућих казни и поступака , као и обуке о законитој и правилној примени полицијских овлашћења и начину њиховог документовања и евидентирања.  
Заштитник грађана је става да је континуирана обука полицијских службеника одговорних за примену полицијских овлашћења, посебно према лицима лишеним слободе, од кључне важности за превенцију било ког облика злостављања, односно недозвољеног поступања. 
Након утврђивања свих релевантних чињеница и околности, Заштитник грађана је утврдио недостатке у раду Министарства унутрашњих послова на штету права подносиоца притужбе и, у складу са чланом 31. став 2. Закона о Заштитнику грађана, упутио препоруке ради отклањања уочених недостатака у раду, односно у циљу унапређења рада органа управе и спречавања сличних пропуста у будућности.

